[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 21.9.2010

COM(2010) 515 τελικό

2010/0240 (NLE)

Συμπλήρωμα στην πρόταση COM (2010)459

ΚΑΝΟΝΙΣΜΟΣ (ΕΕ) αριθ. …/2010 του Συμβουλίου

σχετικά με περιοριστικά μέτρα κατά του Ιράν και με την κατάργηση του κανονισμού (ΕΚ) αριθ. 423/2007

(υποβάλλεται από κοινού από την Επιτροπή και την Ύπατη Εκπρόσωπο της ΕΕ για θέματα εξωτερικής πολιτικής και πολιτικής ασφάλειας)

ΑΙΤΙΟΛΟΓΙΚΗ ΕΚΘΕΣΗ

1. Στις 31 Αυγούστου 2010, η Επιτροπή και η Ύπατη Εκπρόσωπος της ΕΕ για θέματα εξωτερικής πολιτικής και πολιτικής ασφάλειας υπέβαλαν κοινή πρόταση COM(2010)459 κανονισμού του Συμβουλίου σχετικά με περιοριστικά μέτρα κατά του Ιράν, με την οποία αναμένεται να τεθεί σε ισχύ σειρά μέτρων που προβλέπονται στην απόφαση 2010/413/ΚΕΠΠΑ, της 26ης Ιουλίου 2010, και να αντικατασταθεί ο κανονισμός (EΚ) αριθ. 423/2007 του Συμβουλίου.

2. Στην αιτιολογική έκθεση της πρότασης αναφερόταν ότι επρόκειτο να υποβληθεί σε χωριστό έγγραφο συμπληρωματική πρόταση σχετικά με τον κατάλογο βασικού τεχνικού εξοπλισμού και τεχνολογιών για τους τομείς του πετρελαίου και του φυσικού αερίου που αναφέρονται στο άρθρο 8 του προτεινόμενου κανονισμού, και πρόκειται να περιληφθούν στο παράρτημα VI του κανονισμού.

3. Ο κατάλογος βασικού τεχνικού εξοπλισμού και τεχνολογιών για τους τομείς του πετρελαίου και του φυσικού αερίου που αναφέρονται στο άρθρο 8 επρόκειτο να περιλάβει τον τεχνικό εξοπλισμό, τα υλικά, το λογισμικό και την τεχνολογία που είναι κρίσιμης σημασίας και απαραίτητα για την εξερεύνηση, την παραγωγή, τη διύλιση και την υγροποίηση στη βιομηχανία πετρελαίου και φυσικού αερίου του Ιράν. Ο κατάλογος επρόκειτο να προσδιορίζει τεχνικές παραμέτρους ώστε να αποσαφηνισθεί το εύρος των ελέγχων και να αποφευχθεί η αλληλεπικάλυψη με τους καταλόγους των παραρτημάτων I, II και IV.

4. Η Επιτροπή και η Ύπατη Εκπρόσωπος της EE για θέματα εξωτερικής πολιτικής και πολιτικής ασφάλειας προτείνουν ο τεχνικός εξοπλισμός και η τεχνολογία που προσδιορίζονται στην παρούσα πρόταση να συμπεριληφθούν στο παράρτημα VI του σκοπούμενου κανονισμού.

2010/0240 (NLE)

Συμπλήρωμα στην πρόταση COM (2010)459

ΚΑΝΟΝΙΣΜΟΣ (ΕΕ) αριθ. …/2010 του Συμβουλίου

σχετικά με περιοριστικά μέτρα κατά του Ιράν και με την κατάργηση του κανονισμού (ΕΚ) αριθ. 423/2007

ΠΑΡΑΡΤΗΜΑ VI

Κατάλογος βασικού τεχνικού εξοπλισμού και τεχνολογιών που αναφέρονται στο άρθρο 8

Γενικές σημειώσεις

1. Ο στόχος των απαγορεύσεων που περιλαμβάνονται στο παρόν παράρτημα δεν πρέπει να παραβιάζεται με την εξαγωγή οιωνδήποτε μη απαγορευμένων αγαθών (συμπεριλαμβανομένων των εγκαταστάσεων) που περιέχουν ένα ή περισσότερα απαγορευμένα συστατικά στοιχεία, όταν το απαγορευμένο συστατικό στοιχείο ή στοιχεία αποτελούν το κύριο στοιχείο των αγαθών και είναι δυνατόν να αφαιρεθούν ή να χρησιμοποιηθούν για άλλους σκοπούς.

ΣΗΜ.: Για να κριθεί κατά πόσον ένα ή περισσότερα απαγορευμένα συστατικά στοιχεία μέρη πρέπει να θεωρούνται κύριο στοιχείο, είναι αναγκαίο να σταθμισθούν οι παράγοντες της ποσότητας, της αξίας και της τεχνογνωσίας που υπεισέρχονται καθώς και άλλες ειδικές συνθήκες που δύνανται να καταστήσουν το απαγορευμένο συστατικό στοιχείο ή μέρη το κύριο στοιχείο των παρεχόμενων αγαθών.

2. Τα αγαθά που απαριθμούνται στο παρόν παράρτημα περιλαμβάνουν τόσο καινούργια όσο και μεταχειρισμένα αγαθά.

Γενική σημείωση περί τεχνολογίας (GTN)

1. Η «τεχνολογία» που «απαιτείται» για την «ανάπτυξη», την «παραγωγή» ή τη «χρήση» απαγορευμένων αγαθών παραμένει υπό απαγόρευση ακόμα και όταν εφαρμόζεται σε μη απαγορευμένα αγαθά.

3. Απαγορεύσεις δεν εφαρμόζονται στην «τεχνολογία» την ελάχιστη που απαιτείται για την εγκατάσταση, τη λειτουργία, τη συντήρηση (έλεγχο) και την επισκευή των αγαθών που δεν απαγορεύονται ή των οποίων η εξαγωγή έχει εγκριθεί σύμφωνα με τον κανονισμό (ΕΚ) αριθ. 423/2007 ή με τον παρόντα κανονισμό.

4. Απαγορεύσεις στη μεταφορά «τεχνολογίας» δεν εφαρμόζονται στις πληροφορίες «ελευθέρας χρήσεως», ούτε στην «βασική επιστημονική έρευνα» ή στις ελάχιστες απαραίτητες πληροφορίες για τις αιτήσεις διπλωμάτων ευρεσιτεχνίας.

Εξερεύνηση και παραγωγή αργού πετρελαίου και φυσικού αερίου

1.A Τεχνικός εξοπλισμός

1. Τεχνικός εξοπλισμός γεωφυσικής έρευνας, οχήματα, σκάφη και αεροσκάφη ειδικά προσαρμοσμένα για τη συλλογή δεδομένων για την αναζήτηση πετρελαίου και φυσικού αερίου, καθώς και τα ειδικής κατασκευής συστατικά στοιχεία τους.

2. Αισθητήρες ειδικά κατασκευασμένοι για εργασίες στον βυθό φρέατος σε φρέατα πετρελαίου και φυσικού αερίου, συμπεριλαμβανομένων των αισθητήρων MWD (Measurement While Drilling - Μέτρηση κατά τη γεώτρηση) και του σχετικού ειδικά κατασκευασμένου τεχνικού εξοπλισμού για τη συλλογή και την αποθήκευση δεδομένων προερχομένων από τους εν λόγω αισθητήρες.

3. Γεωτρητικός τεχνικός εξοπλισμός κατασκευασμένος για τη διάτρηση πετρωμάτων με σκοπό την αναζήτηση ή την παραγωγή πετρελαίου, φυσικού αερίου και άλλων υδρογονανθράκων που απαντώνται στη φύση.

4. Κοπτικά άκρα, διατρητικά στελέχη, αντίβαρα, συστήματα οδήγησης, σωλήνες επένδυσης γεώτρησης και λοιπός τεχνικός εξοπλισμός ειδικά κατασκευασμένος προς χρήση σε/με εξοπλισμό διάνοιξης φρεάτων πετρελαίου και φυσικού αερίου.

5. Διατρητικές κεφαλές, αποτροπείς εκτινάξεων και εκρήξεων και σωληνόδεντρα (Christmas trees), καθώς και τα ειδικής κατασκευής συστατικά στοιχεία τους, που πληρούν τις προδιαγραφές API και ISO προς χρήση σε φρέατα πετρελαίου και φυσικού αερίου.

Τεχνικές σημειώσεις:

α. Ο αποτροπέας εκρήξεων είναι συσκευή που χρησιμοποιείται συνήθως κατά τη γεώτρηση στην επιφάνεια του εδάφους (ή στον βυθό, εφόσον πρόκειται για υποβρύχια γεώτρηση) με σκοπό την αποφυγή της ανεξέλεγκτης διαφυγής πετρελαίου και/ή φυσικού αερίου από το φρέαρ.

β. Το σωληνόδεντρο είναι συσκευή που χρησιμοποιείται συνήθως για τον έλεγχο της ροής των ρευστών από το φρέαρ όταν αυτό είναι πλήρες και έχει αρχίσει η παραγωγή πετρελαίου και/ή φυσικού αερίου.

γ. Η φράση « προδιαγραφές API και ISO» αναφέρεται στις προδιαγραφές των προτύπων 6A, 16A, 17D και 11IW του American Petroleum Institute και/ή στις προδιαγραφές των προτύπων 10423 και 13533 του Διεθνούς Οργανισμού Τυποποίησης για αποτροπείς εκρήξεων, διατρητικές κεφαλές και σωληνόδεντρα προς χρήση σε φρέατα πετρελαίου και/ή φυσικού αερίου.

6. Εξέδρες γεώτρησης και παραγωγής αργού πετρελαίου και φυσικού αερίου.

7. Σκάφη και φορτηγίδες με ενσωματωμένο τεχνικό εξοπλισμό γεώτρησης και/ή επεξεργασίας πετρελαίου που χρησιμοποιούνται για την αναζήτηση ή την παραγωγή πετρελαίου, φυσικού αερίου και εύφλεκτων υλικών τα οποία απαντώνται στη ‎φύση.

8. Τεχνικός εξοπλισμός βαλβίδων ασφαλείας υπό την επιφάνεια, που πληροί τις προδιαγραφές των προτύπων API και ISO και έχει κατασκευαστεί ειδικά προς χρήση σε φρέατα πετρελαίου και φυσικού αερίου.

Τεχνική σημείωση:

Η φράση « προδιαγραφές προτύπων API και ISO» αναφέρεται στις προδιαγραφές του προτύπου 14A του American Petroleum Institute και/ή στις προδιαγραφές του προτύπου 10432 του Διεθνούς Οργανισμού Τυποποίησης για τον τεχνικό εξοπλισμό βαλβίδων ασφαλείας υπό την επιφάνεια προς χρήση σε φρέατα πετρελαίου και/ή φυσικού αερίου.

9. Διαχωριστές υγρών/αερίων που πληρούν τις προδιαγραφές του προτύπου 12J του ΑΡΙ, ειδικά κατασκευασμένοι για την επεξεργασία της παραγωγής φρέατος πετρελαίου ή φυσικού αερίου, για τον διαχωρισμό των υγρών υδρογονανθράκων από το νερό και του φυσικού αερίου από τα υγρά.

10. Βαλβίδες σωληναγωγών που πληρούν τις προδιαγραφές των προτύπων API και ISO προς χρήση σε συστήματα μεταφοράς μέσω σωληναγωγών στη βιομηχανία πετρελαίου και φυσικού αερίου.

Τεχνική σημείωση:

Η φράση « προδιαγραφές προτύπων API και ISO» αναφέρεται στις προδιαγραφές των προτύπων 6D και 6DSS του American Petroleum Institute και/ή στις προδιαγραφές των προτύπων 14313 και 14723 του Διεθνούς Οργανισμού Τυποποίησης για βαλβίδες σωληναγωγών.

11. Αντλίες και αεροσυμπιεστές ειδικής κατασκευής προς χρήση κατά την αρχική επεξεργασία και μεταφορά αργού πετρελαίου και φυσικού αερίου, και τα ειδικής κατασκευής συστατικά στοιχεία τους.

1.B Τεχνικός εξοπλισμός δοκιμών και ελέγχου

1. Τεχνικός εξοπλισμός ειδικά κατασκευασμένος για δειγματοληψία, δοκιμή και ανάλυση των ιδιοτήτων της ιλύος γεώτρησης, των τσιμέντων των φρεάτων πετρελαίου και άλλων υλικών, προοριζόμενων και/ή κατασκευασμένων ειδικά προς χρήση σε φρέατα πετρελαίου και φυσικού αερίου.

2. Τεχνικός εξοπλισμός ειδικά κατασκευασμένος για δειγματοληψία, δοκιμή και ανάλυση των ιδιοτήτων δειγμάτων πετρωμάτων, υγρών, αέριων και άλλων υλικών που λαμβάνονται από φρέατα πετρελαίου και/ή φυσικού αερίου κατά τη γεώτρηση ή μετά από αυτή, ή από τις συνοδευτικές τους εγκαταστάσεις αρχικής επεξεργασίας.

3. Τεχνικός εξοπλισμός ειδικά κατασκευασμένος για τη συλλογή και την ερμηνεία πληροφοριών σχετικά με την υλική και τη μηχανική κατάσταση φρέατος πετρελαίου και/ή φυσικού αερίου, και για τον προσδιορισμό των επιτόπιων ιδιοτήτων του σχηματισμού πετρωμάτων και κοιτασμάτων.

1.Γ Υλικά

1. Ιλύς γεώτρησης, πρόσθετα ιλύος γεώτρησης και τα συστατικά τους που έχουν ειδικά παρασκευασθεί για τη σταθεροποίηση φρεάτων πετρελαίου και φυσικού αερίου κατά τη διάρκεια της γεώτρησης, για την ανάκτηση των θρυμμάτων των γεωτρήσεων στην επιφάνεια και για τη λίπανση και την ψύξη του γεωτρητικού τεχνικού εξοπλισμού εντός του φρέατος.

2. Τσιμέντα και άλλα υλικά που πληρούν τις προδιαγραφές των προτύπων API και ISO προς χρήση σε φρέατα πετρελαίου και φυσικού αερίου.

Τεχνική σημείωση:

Η φράση «προδιαγραφές προτύπου ΑΡΙ» αναφέρεται στις προδιαγραφές του προτύπου 10A του American Petroleum Institute ή στις προδιαγραφές του προτύπου 10426 του Διεθνούς Οργανισμού Τυποποίησης για τσιμέντα φρεάτων πετρελαίου και άλλα υλικά που έχουν παρασκευαστεί ειδικά προς χρήση στην τσιμέντωση φρεάτων πετρελαίου και φυσικού αερίου.

3. Αντιδιαβρωτικά μέσα, μέσα επεξεργασίας γαλακτώματος, αντιαφριστικά μέσα και άλλες χημικές ουσίες ειδικά παρασκευασμένες προς χρήση σε γεωτρήσεις και στην αρχική επεξεργασία υδρογονάνθρακα που προέρχεται από φρέαρ πετρελαίου και/ή φυσικού αερίου.

1.Δ Λογισμικό

1. Λογισμικό προοριζόμενο ειδικά για τη συλλογή και την ερμηνεία δεδομένων που αποκτώνται από σεισμικές, ηλεκτρομαγνητικές, μαγνητικές ή βαρυτικές έρευνες που έχουν σκοπό τον εντοπισμό κοιτασμάτων πετρελαίου ή φυσικού αερίου.

2. Λογισμικό προοριζόμενο ειδικά για την αποθήκευση, την ανάλυση και την ερμηνεία πληροφοριών που αποκτώνται κατά τη διάρκεια γεώτρησης και άντλησης για την αξιολόγηση των φυσικών χαρακτηριστικών και της συμπεριφοράς κοιτασμάτων πετρελαίου ή φυσικού αερίου.

3. Υλικό προοριζόμενο ειδικά για χρήση σε εγκαταστάσεις άντλησης και επεξεργασίας πετρελαίου ή σε συγκεκριμένες μονάδες που αποτελούν μέρος αυτών των εγκαταστάσεων.

1.E Τεχνολογία

1. Βασική τεχνολογία απαιτούμενη για την αναζήτηση πετρελαίου και φυσικού αερίου που απαντώνται στη φύση, καθώς και για τη δοκιμή, την παραγωγή, την αρχική επεξεργασία και τη μεταφορά τους.

Διύλιση και υγροποίηση

2.A Τεχνικός εξοπλισμός

1. Εναλλάκτες θερμότητας ως ακολούθως, και τα ειδικής κατασκευής συστατικά στοιχεία τους:

α. Πλακοειδείς πτερυγιοφόροι εναλλάκτες θερμότητας με λόγο επιφάνειας/όγκου μεγαλύτερο από 500 m2/m3, ειδικά κατασκευασμένοι για την πρόψυξη φυσικού αερίου

β. Εναλλάκτες θερμότητας σπειροειδούς σωληνοδέσμης, ειδικά κατασκευασμένοι για την υγροποίηση ή την υπόψυξη φυσικού αερίου.

2. Κρυογονικές αντλίες για τη μεταφορά μέσων θερμοκρασίας κάτω των -120ºC με ικανότητα μεταφοράς άνω των 500 m3/h και τα ειδικής κατασκευής συστατικά στοιχεία τους.

3. «Ψυχροκιβώτια» και τεχνικός εξοπλισμός «ψυχροκιβωτίων» που δεν εξειδικεύεται στην παράγραφο 2.A.1.

Τεχνική σημείωση:

Η φράση "τεχνικός εξοπλισμός «ψυχροκιβωτίων»" αναφέρεται σε κατασκευή προοριζόμενη για εγκαταστάσεις υγροποιημένου φυσικού αερίου (ΥΦΑ) η οποία χρησιμοποιείται κατά τη φάση της επεξεργασίας στη διαδικασία υγροποίησης. Το «ψυχροκιβώτιο» περιλαμβάνει εναλλάκτες θερμότητας, σωληνώσεις, άλλα όργανα και θερμομόνωση. Η θερμοκρασία εντός του «ψυχρού κιβωτίου» είναι περίπου –120ºC (συνθήκες για τη συμπύκνωση φυσικού αερίου). Η λειτουργία του «ψυχροκιβωτίου» συνίσταται στη θερμομόνωση του προαναφερόμενου τεχνικού εξοπλισμού.

4. Τεχνικός εξοπλισμός για τερματικούς σταθμούς μεταφοράς υγροποιημένων αερίων θερμοκρασίας κάτω των –120ºC και τα ειδικής κατασκευής συστατικά στοιχεία τους

5. Εύκαμπτη και άκαμπτη γραμμή μεταφοράς διαμέτρου άνω των 50 mm για τη μεταφορά μέσων θερμοκρασίας κάτω των –120ºC

6. Θαλάσσια σκάφη ειδικά κατασκευασμένα για τη μεταφορά ΥΦΑ

7. Μονάδες οπτανθρακοποίησης και διύλισης για την ισομερείωση κλασμάτων C5-C6, και μονάδες διύλισης για αλκυλίωση ελαφρών ολεφινών, για τη βελτίωση του αριθμού οκτανίων των υδρογονανθρακικών κλασμάτων

8. Ηλεκτροστατικοί αφαλατωτήρες ειδικά κατασκευασμένοι για την απομάκρυνση προσμείξεων, όπως άλατα, στερεά και νερό από αργό πετρέλαιο, και τα ειδικής κατασκευής συστατικά στοιχεία τους

9. Κάθε μονάδα πυρόλυσης, συμπεριλαμβανομένων των μονάδων υδρογονοπυρόλυσης, ειδικά κατασκευασμένη για μετατροπή αεριελαίου λαμβανομένου εν κενώ, και τα ειδικής κατασκευής συστατικά στοιχεία τους.

10. Υδρογονοκατεργαστήρες ειδικά κατασκευασμένοι για την αποθείωση βενζίνης και κηροζίνης και τα ειδικής κατασκευής συστατικά στοιχεία τους.

11. Καταλυτικοί αναμορφωτήρες ειδικά κατασκευασμένοι για τη μετατροπή απωθειωμένης βενζίνης σε βενζίνη υψηλού αριθμού οκτανίων, και τα ειδικής κατασκευής συστατικά στοιχεία τους.

Τεχνική σημείωση:

Η καταλυτική αναμόρφωση περιλαμβάνει, εκτός από την αναμόρφωση με λευκόχρυσο (platforming), και την ισομερείωση.

12. Αντλίες ειδικά κατασκευασμένες για τη μεταφορά αργού πετρελαίου και δευτερογενών προϊόντων, παροχής τουλάχιστον 50 m3/h, και τα ειδικής κατασκευής συστατικά στοιχεία τους.

13. Σωλήνες εξωτερικής διαμέτρου τουλάχιστον 0,2 mm, κατασκευασμένοι από οιοδήποτε από τα ακόλουθα υλικά:

α. Ανοξείδωτοι χάλυβες με τουλάχιστον 23% χρώμιο κατά βάρος·

β. Ανοξείδωτοι χάλυβες με ελάχιστο «όριο ελαστικότητας» 210 N/mm2·

γ. Ανοξείδωτοι χάλυβες και κράματα νικελίου με αριθμό «ισοδύναμου για αντίσταση σε επιφανειακή διάβρωση (pitting)» (PRE) άνω του 33.

Τεχνικές σημειώσεις:

1) «Όριο ελαστικότητας» είναι η μηχανική καταπόνηση κατά την οποία ένα υλικό αρχίζει να υφίσταται πλαστική παραμόρφωση

2) Ο αριθμός «ισοδύναμου για αντίσταση σε επιφανειακή διάβρωση (pitting)» (PRE) εκφράζει την αντίσταση ανοξείδωτων χαλύβων και κραμάτων νικελίου σε επιφανειακή διάβρωση ή σε ρωγμοδιάβρωση. Η αντίσταση ανοξείδωτων χαλύβων και κραμάτων νικελίου σε επιφανειακή διάβρωση εξαρτάται κατά κύριο λόγο από τη σύνθεσή τους, και κυρίως από τα στοιχεία χρώμιο, μολυβδαίνιο και άζωτο. Ο αριθμός PRE υπολογίζεται βάσει του τύπου: PRE = Cr + 3,3% Mo + 30% N

14. «Φερόμενοι αποξέστες (pigs)» και τα ειδικής κατασκευής συστατικά στοιχεία τους

Τεχνική σημείωση:

Ο φερόμενος αποξέστης είναι συσκευή που χρησιμοποιείται συνήθως για τον καθaρισμό ή την επιθεώρηση (κατάσταση της διάβρωσης ή εμφάνιση ρωγμών) σωληναγωγού εκ των ένδον, προωθείται δε με την πίεση του προϊόντος εντός του σωληναγωγού.

15. Εκτοξευτήρες φερόμενων αποξεστών και συλλεκτήρες αυτών για την εισαγωγή ή την αφαίρεση των φερόμενων αποξεστών

16. Δεξαμενές για την αποθήκευση αργού πετρελαίου και δευτερογενών προϊόντων με όγκο άνω των 1000 m3 (1 000 000 λίτρων) όπως αναφέρονται στη συνέχεια, και τα ειδικής κατασκευής συστατικά στοιχεία τους:

α. δεξαμενές σταθερής οροφής

β. δεξαμενές επιπλέουσας οροφής

17. Υποθαλάσσιοι εύκαμπτοι αγωγοί ειδικά κατασκευασμένοι για τη μεταφορά υδρογονανθράκων και για την έγχυση υγρών, νερού ή αερίων, με διάμετρο άνω των 50 mm

18. Εύκαμπτοι αγωγοί υψηλής πίεσης για υποθαλάσσια και επιφανειακή χρήση

19. Τεχνικός εξοπλισμός ισομερείωσης ειδικά κατασκευασμένος για την παραγωγή βενζίνης υψηλού αριθμού οκτανίων από ελαφρούς υδρογονάνθρακες.

2.B Υλικά

1. Μονοαιθυλενογλυκόλη (αριθ. CAS: 107-21-1)

2. Ν-Μεθυλοπυρρολιδόνη (αριθ. CAS: 872-50-4)

3. Ζεόλιθοι, φυσικοί ή συνθετικοί, ειδικά παρασκευασμένοι για καταλυτική πυρόλυση με ρευστό καταλύτη

4. Καταλύτες για την πυρόλυση και τη μετατροπή υδρογονανθράκων είναι:

α. Απλό μέταλλο (της ομάδας του λευκοχρύσου) επί τύπου οξειδίου του αργιλίου (αργιλίας) ή επί ζεολίθου, ειδικά παρασκευασμένο για τη διαδικασία καταλυτικής μετατροπής·

β. Μείγματα μεταλλικών ειδών (λευκοχρύσου σε συνδυασμό με άλλα ευγενή μέταλλα) σε βάση τύπου οξειδίου του αργιλίου ή σε ζεόλίθο, ειδικά παρασκευασμένα για τη διαδικασία καταλυτικής μετατροπής·

γ. Καταλύτες κοβαλτίου και νικελίου με προσμείξεις μολυβδαινίου σε βάση τύπου οξειδίου του αργιλίου (αργιλίας) ή σε ζεόλίθο, ειδικά παρασκευασμένοι για τη διαδικασία καταλυτικής αποθείωσης·

δ. Καταλύτες παλλαδίου, νικελίου, χρωμίου και βολφραμίου σε βάση τύπου οξειδίου του αργιλίου ή σε ζεόλίθο, ειδικά παρασκευασμένοι για τη διαδικασία καταλυτικής υδρογονοπυρόλυσης·

5. Πρόσθετα βενζίνης ειδικά παρασκευασμένα για την αύξηση του αριθμού οκτανίων της βενζίνης.

Σημείωση:

Το λήμμα αυτό περιλαμβάνει τον αιθυλοτριτοβουτυλαιθέρα (ETBE) και τον μεθυλοτριτοβουτυλαιθέρα (MTBE).

2.Γ Τεχνικός εξοπλισμός δοκιμών και ελέγχου

1. Τεχνικός εξοπλισμός ειδικά κατασκευασμένος για τη δοκιμή και την ανάλυση της ποιότητας (των ιδιοτήτων) αργού πετρελαίου και δευτερογενών προϊόντων.

2. Συστήματα ελέγχου διεπαφής ειδικά κατασκευασμένα για τον έλεγχο και τη βελτιστοποίηση της διαδικασίας αφαλάτωσης.

2.Δ Λογισμικό

1. Λογισμικό που έχει εκπονηθεί ειδικά προς χρήση σε μονάδες ΥΦΑ ή σε συγκεκριμένες επιμέρους μονάδες αυτών.

2. Λογισμικό που έχει εκπονηθεί ειδικά για την ανάπτυξη, την παραγωγή ή τη χρήση διυλιστηρίων (συμπεριλαμβανομένων των επιμέρους μονάδων τους).

2.E Τεχνολογία

1. Τεχνολογία για τον καθαρισμό ακατέργαστου φυσικού αερίου

2. Τεχνολογία για τη ρευστοποίηση φυσικού αερίου, συμπεριλαμβανομένης της τεχνολογίας που απαιτείται για την ανάπτυξη, την παραγωγή ή τη χρήση μονάδας ΥΦΑ

3. Τεχνολογία για τη μεταφορά υγροποιημένου φυσικού αερίου

4. Τεχνολογία που απαιτείται για την ανάπτυξη, την παραγωγή ή τη χρήση θαλάσσιων σκαφών ειδικά κατασκευασμένων για τη μεταφορά υγροποιημένου φυσικού αερίου

5. Τεχνολογία που απαιτείται για την ανάπτυξη, την παραγωγή ή τη χρήση διυλιστηρίου

6. Τεχνολογία για την αποθήκευση αργού πετρελαίου και δευτερογενών προϊόντων

7. Τεχνολογία για τη μετατροπή ελαφράς ολεφίνης σε βενζίνη

8. Τεχνολογία αναμόρφωσης με λευκόχρυσο (platforming) και ισομερείωσης

9. Τεχνολογία θερμικής πυρόλυσης

10. Τεχνολογία αποθείωσης αερίων με τη μέθοδο Claus.

___